Konstabel in Delft doodgeskietArgieffoto bloot ter illustrasie. (Foto: Andri Tambunan / AFP) ’n Wes-Kaapse polisiebeampte is Sondag in die vroeë oggendure in Delft, Kaapstad, beroof en doodgeskiet. Drie verdagtes is sedertdien agter tralies. Kol. Andrè Traut, polisiewoordvoerder, sê ’n 31-jarige konstabel verbonde aan die polisiestasie in Gugulethu is omstreeks 03:30 van sy VW Touran beroof voordat hy in Deliusstraat in Delft-Suid doodgeskiet is. Die polisiebeampte was nie aan diens ten tyde van sy moord nie. Die voertuig is vroeër vanoggend in Elsiesrivier gevind. Drie verdagtes tussen 30 en 40 jaar oud is in hegtenis geneem. Die verdagtes sal na verwagting binnekort in die landdroshof verskyn op aanklagte van moord en kaping. Traut sê speurders van die Valke gaan die omstandighede rakende die moord ondersoek.